P6_TA(2005)0009

Ukraina valimiste tulemused

Euroopa Parlamendi resolutsioon Ukraina valimiste tulemuste kohta

Euroopa Parlament,

- võttes arvesse oma 20. novembri 2003. aasta resolutsiooni "Laiem Euroopa - naabrus: uus raamistik suheteks meie ida- ja lõunapoolsete naabritega" [1];

- võttes arvesse oma resolutsioone Ukraina presidendivalimiste eelmiste voorude kohta, mis võeti vastu 28. oktoobril 2004. aastal [2] ja 2. detsembril 2004. aastal [3];

- võttes arvesse 1. märtsil 1998. aastal jõustunud Euroopa ühenduste ja nende liikmesriikide ning Ukraina vahelist partnerlus- ja koostöölepingut [4];

- võttes arvesse Euroopa Ülemkogu ühisstrateegiat 1999/877/ÜVJP Ukraina kohta [5], mis võeti vastu Euroopa Ülemkogu Helsingi kohtumisel 11. detsembril 1999. aastal;

- võttes arvesse ELi-Ukraina parlamentaarse koostöökomisjoni 16.- 17. veebruari 2004. aasta lõppseisukohta ja soovitusi;

- võttes arvesse komisjoni 12. mai 2004. aasta teatist Euroopa naabruspoliitika kohta (KOM(2004)0373);

- võttes arvesse 8. juulil 2004. aastal Euroopa Liidu-Ukraina tippkohtumisel Haagis vastu võetud ühisavaldust;

- võttes arvesse rahvusvahelise valimiste vaatlusrühma Ukraina presidendivalimiste kõikide voorude jälgimise kohta tehtud avaldusi ja esialgseid seisukohti;0

- võttes arvesse Ukraina ülemkohtu otsust viia läbi uus presidendivalimiste teine voor 26. detsembril 2004 ja keskvalimiskomisjoni teadaannet Urkaina presidendivalimiste lõplike tulemuste kohta;

- võttes arvesse Ukraina ülemkohtu otsust 26. detsembril 2004. aastal toimunud presidendi kordusvalimiste tulemuste kehtivuse kohta;

- võttes arvesse 17. detsembril 2004. aastal toimunud Euroopa Ülemkogu Brüsseli kohtumise lõppjäreldusi;

- võttes arvesse oma kodukorra artikli 103 lõiget 4;

A. arvestades, et Euroopa naabruspoliitika tunnustab Ukraina euroopalikke püüdlusi ja Ukraina tähtsust riigina, millel on tihedad ajaloolised, kultuurilised ja majanduslikud sidemed ELi liikmesriikidega, ning arvestades, et tõeline ja tasakaalustatud partnerlus võib areneda vaid siis, kui see põhineb jagatud ühistel väärtustel ja normidel, eriti mis puudutab demokraatiat, õigusriigi põhimõtteid ning inim- ja kodanikuõiguste austamist;

B. arvestades, et olukord seoses valimiste esimese kahe vooruga on viinud tõsise poliitilise kriisini Ukrainas ja isegi ohuni, et riik võib lõheneda;

C. arvestades, et Euroopa Liit ja liikmesriigid on vahendajaid saates viivitamatult tegutsenud ning arvestades, et Euroopa Liidul, eriti aga Euroopa Parlamendil on olnud juhtiv roll pingete leevendamisel ja valimis- ning poliitilise kriisi lõpetamisel;

D. arvestades, et põhiseaduse reform ja sellele järgnenud kompromiss, mille Ukraina president Leonid Kutšma ja Viktor Juštšenko juhitud opositsioon saavutasid 8. detsembril 2004, tegi lõpu Ukraina pingelise olukorra teravnemise ohule, võimaldas lahendada poliitilise kriisi ja tasandas teed presidendivalimiste teise vooru vabale, õiglasele ja läbipaistvale läbiviimisele 26. detsembril 2004;

E. arvestades, et valimiste käiku jälgis valimisjaoskondades OSCE juhitud rahvusvahelise valimiste vaatlusrühma liikmetena rohkem kui 300000 ukrainlast ja enam kui 12000 välisvaatlejat;

F. arvestades, et valimiste vaatlejad ja Ukraina keskvalimiskomisjoni juhataja ei täheldanud suuremaid probleeme, ainult väiksemaid rikkumisi, mis ei mõjutanud valimiste tulemusi ega nende kehtivust;

G. arvestades, et Ukraina ülemkohus lükkas tagasi valimistel kaotanud endise peaministri Janukovitši kõik nõuded, mille eesmärgiks oli 26. detsembril 2004. aastal toimunud valimiste kehtetuks kuulutamine;

H. arvestades, et 10. jaanuaril 2005. aastal tegi keskvalimiskomisjoni teatavaks valimiste lõpliku tulemuse, mis andis V. Juštšenkole 52% häältest ja V. Janukovitšile 44% häältest;

I. arvestades, et Ukraina ühiskond on jõuliselt väljendanud oma pühendumust demokraatiale, õigusriigi põhimõttele ja teistele väärtustele, millel põhineb Euroopa Liit;

J. arvestades, et Ukraina on selgelt kinnitanud oma soovi kuuluda Euroopasse ning valmisolekut Euroopa Liiduga lõimumiseks ELi põhiväärtuste ja -kriteeriumite põhjal;

K. arvestades, et poliitiliste jõudude vahel on jõutud laiaulatusliku kompromissini ning sisene poliitiline kriis lahendati demokraatia põhimõtteid täielikult austades;

1. tervitab 26. detsembril 2004 peetud valimiste õiglust ja väljendab rahulolu selle üle, et tunnustati ja rakendati Ukraina rahva õigust vabalt valida oma presidenti, mis tähendas demokraatlike väärtuste, institutsioonide ning menetluste võitu Ukrainas;

2. rõhutab taas vahendajate, sealhulgas ELi ühise välis- ja julgeolekupoliitika kõrge esindaja, Poola ja Leedu presidentide ning Euroopa Parlamendi esindajate rolli Ukraina kriisi edukas lahendamises;

3. tervitab OSCE/Demokraatlike institutsioonide ja inimõiguste büroo (ODIHR) valimiste vaatlusrühma järeldusi, mille kohaselt presidendivalimiste teise vooru uuesti korraldamine viis Ukrainat oluliselt lähemale rahvusvahelistele nõutele, ja õnnitleb Ukraina rahvast, kellel õnnestus lahendada poliitiline kriis ilma vägivallata, tehes seda mõistlikult institutsioonide vahendusel ning seadusi järgides, mis andis riigile tõuke teel demokraatia suunas ning õiguspärase koha suunas Euroopa ühenduse demokraatlike riikide seas;

4. õnnitleb Viktor Juštšenkot 26. detsembril 2004 korraldatud presidendivalimiste vooru võidu puhul ja kutsub kõiki osapooli üles seda valimistulemust tunnustama; õnnitleb samuti Ukraina rahvast ning ametivõime 2004. aasta detsembri kriisi käigus ülesnäidatud kodaniku- ja demokraatiavaimu puhul;

5. nõuab kiiret ja tõhusat võimuvahetust, ja kutsub valitud presidenti üles kiiresti moodustama uut valitsust poliitilise ummikseisu lõpetamiseks;

6. kutsub Ukraina uusi poliitilisi liidreid üles tugevdama ühiste Euroopa väärtuste ja eesmärkide omaksvõtmist Ukrainas, astudes uusi samme demokraatia, kodanikuühiskonna ja õigusriigi edendamisel, jätkates majanduslikke reforme ja tehes lõpu Ukraina poliitilisele lõhenemisele;

7. kutsub äsjavalitud ametivõime üles edendama demokraatlike institutsioonide arengut nii, et tagatud oleksid kodanikuvabadused ja loodaks demokraatliku opositsiooni eksisteerimiseks ning toimimiseks vajalik raamistik;

8. tunneb muret Ukraina suure lõhenemise ja kultuuriliste ning piirkondlike erinevuste pärast, mis nõrgendavad riigi ühtsust ja mida kandidaatidevahelised poliitilised erinevused veelgi süvendasid, ja kutsub kõiki poliitilisi liidreid, kaasa arvatud endiseid oponente, üles tegema pingutusi nende erimeelsuste lahendamiseks ja riigi reformimiseks; taunib jätkuvaid separatistlikke ähvardusi Ukrainas ja väljendab toetust Ukraina territoriaalsele terviklikkusele; kutsub rahvusvahelist kogukonda üles neid pürgimusi toetama;

9. kinnitab jätkuvat toetust ning abi Ukraina rahvale vaba ja avatud demokraatliku süsteemi rajamisel, eduka turumajanduse loomisel, samuti nende riigi soovile asuda õiguspärasele kohale Euroopa demokraatlike rahvaste ühenduses;

10. meenutab demokraatlikku vaimu, mida Ukraina rahvas näitas üles 2004. aasta detsembri poliitilise kriisi ajal; kutsub nõukogu, komisjoni ja liikmesriike üles võtma oma suhtumises Ukrainasse arvesse ootusi ja soove, mida Euroopa Liidu aktiivne osalemine selle kriisi lahendamisel endaga tõi;

11. tervitab nõukogu kavatsust korraldada peatselt ELi-Ukraina koostöönõukogu, eesmärgiga võimalikult kiiresti heaks kiita ELi-Ukrainat puudutav tegevuskava; kutsub nõukogu ja komisjoni üles seda kava kiirelt rakendama ja lisama sinna uusi meetmeid, mille eesmärgiks on kodanikuühiskonna rolli tugevdamine;

12. kutsub nõukogu ja komisjoni üles kaaluma Euroopa naabruspoliitika tegevuskava läbivaatamist vastavalt tekkinud olukorrale nii, et Ukraina uus valitsus saaks võimaluse ühinemispürgimusi silmas pidades tegevuskava osas uuesti läbirääkimisi alustada; kutsub nõukogu ja komisjoni üles tegema lisapakkumisi, nagu näiteks Ukraina doonorriikide konverentsi korraldamine sarnaselt 16.- 17. juunil 2004. aastal toimunud Gruusia doonorriikide konverentsile; kutsub nõukogu ja komisjoni üles kaaluma lihtsustatud viisasüsteemi Ukrainaga, turumajanduse seisundi kiiret tunnustamist ning Ukraina Maailma Kaubandusorganisatsiooniga liitumise toetamist, et edasi arendada vastastikuseid suhteid ning vastata tekkinud ootustele ja lootustele seoses Euroopa Liidu osalusega veretus Oranžis revolutsioonis;

13. kutsub nõukogu ja komisjoni üles toetama sõltumatuid meediaasutusi ning õigusraamistikku, mis tagaks sõltumatu meedia arengu;

14. kutsub nõukogu ja komisjoni üles kaaluma Euroopa naabruspoliitika raames lisaks tegevuskava meetmetele ka teisi koostöövorme Ukrainaga nii, et riigile antaks selged Euroopa tulevikuväljavaated ja vastataks Ukraina rahva valdava enamuse selgetele pürgimustele, mis lõpuks võib viia riigi ühinemiseni ELiga;

15. kutsub nõukogu, komisjoni ja liikmesriike üles toetama Ukraina majandus- ja haldusreforme asjakohaste programmide ja projektide kaudu, sealhulgas rahalise abi märkimisväärse suurendamise kaudu;

16. meenutab Euroopa Liidu lepingu artiklit 49, mille kohaselt iga Euroopa riik, kes täidab asjakohaseid tingimusi ja nõudeid, võib taotleda Euroopa Liidu liikmesust; ootab püsivaid muutusi Ukrainas, mis viiks riiki neile eesmärkidele lähemale, ja lubab Ukrainat selles protsessis abistada ning toetada;

17. usub, et Ukraina kriis paneb proovile ELi jõupingutused demokraatia, inimõiguste ja õigusriigi põhimõtete edendamisel kõikides naaberriikides; rõhutab heanaaberlike suhete tähtsust oma kõikide naabritega;

18. teeb oma presidendile ülesandeks edastada käesolev resolutsioon nõukogule, komisjonile, Ukraina parlamendile ja valitsusele, NATO ja OSCE parlamentaarsele assambleele ning Euroopa Nõukogule.

[1] ELT C 87 E, 7.4.2004, lk 506.

[2] Vastuvõetud tekstid, P6_TA(2004)0046.

[3] Vastuvõetud tekstid, P6_TA(2004)0074.

[4] EÜT L 49, 19.2.1998, lk 3.

[5] EÜT L 331, 23.12.1999, lk 1. Ühisstrateegiat on muudetud Euroopa Ülemkogu 12. detsembri 2003. aasta ühisstrateegiaga 2003/897/ÜVJP (ELT L 333, 20.12.2003, lk 96).

--------------------------------------------------